LT Europos Sąjungos oficialusis leidinys C 257/10

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2012/C 257/05

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„PRES-SALES DE LA BAIE DE SOMME“

EB Nr.: FR-PDO-0005-0604-11.05.2007

SGN ( ) SKVN ( X )

1. Pavadinimas:

„Prés-salés de la baie de Somme“

2. Valstybė narė arba trečioji šalis:

Prancūzija

3. Žemės ūkio produkto arba maisto produkto aprašymas:

3.1. Produkto rūšis:

1.1 klasė. Šviežia mėsa (ir subproduktai)

3.2. Produkto, kuriam taikomas 1 punkte nurodytas pavadinimas, aprašymas:

Mėsa, turinti kilmės nuorodą „Prés-salés de la baie de Somme“, yra jaunesnių nei 12 mėn. ėriukų, mažiausiai 75 dienas augintų druskingose žemapelkėse, atsižvelgiant į ekologinę šių vietovių pusiausvyrą, ir daugiausia mitusių druskingų žemapelkių halofitine augalija, mėsa.

Veisliniai avinai priklauso „Suffolk“, „Hampshire“, „Roussin“, „Ile de France“, „Rouge de l’Ouest“, „Boulonnais“ ir „Vendéen“ veislėms. Tik išimtiniais bandų papildymo atvejais, apie kuriuos pranešama atitinkamoms priežiūros institucijoms, veislinės patelės yra avių, kurias augino ūkininkai, turintys teisę druskingas žemapelkes naudoti kaip ganyklas, palikuonys.

Skerdenos pasižymi šiomis savybėmis:

— ne mažesnis kaip16 kg svoris,

— struktūra: tiesialinijiniai ir įgaubti profiliai, raumenys vidutiniškai arba labai išsivystę (U, R, O klasės pagal EUROP standartą),

— mėsa šiek tiek arba visiškai padengta riebaliniu sluoksniu (2 arba 3 klasė pagal EUROP standartą),

— išoriniai ir vidiniai riebalai standūs, jų spalva – nuo baltos iki kreminės.

Mėsa išsiskiria rausva spalva. Pagaminta ji būna itin sultinga ir tokia išlieka ją kramtant, taip pat burnoje ilgai juntamas intensyvus skonis. Mėsa pateikiama atšaldyta, išskyrus atšaldytą mėsą, kuri prieš tai atšildyta.

3.3. Žaliavos (taikoma tik perdirbtiems produktams):

—

3.4. Pašarai (taikoma tik gyvūniniams produktams):

Iš esmės ėriukai ir avelės minta druskingose žemapelkėse augančia jūrine augalija.

Ėriukų auginimą sudaro šie trys nuoseklūs etapai:

— laikotarpis po gimimo, per kurį ėriukai iš esmės minta motinos pienu. Šis laikotarpis trunka mažiausiai 60 dienų, daugiausiai – 90 dienų. Gyvenimo pradžioje motinos pieną galima papildyti pieno milteliais, pašarais arba koncentratais,

— ganymo druskingose ganyklose etapas trunka mažiausiai 75 dienas, iš kurių 60 dienų po septynias valandas per dieną ir ne mažiau nei keturias valandas per dieną likusį laiką. Šiuo laikotarpiu ėriukai laisvai ganosi nustatytose ganyklose. Šis ganymosi etapas gali būti nutrauktas dienos pabaigoje nugenus gyvulius į poilsio zoną, esančią ne arčiau kaip 1 km nuo susijusios ganyklos ploto, arba kai druskingas žemapelkes užlieja pavasariniai potvyniai ir gyvuliai pargenami į poilsio zonas. Ganymo druskingose ganyklose laikotarpiu koncentrantai draudžiami, ėriukų ir avelių mitybai papildomai galima naudoti tik pašarus.

Dienos, kurias gyvuliai laikomi poilsio vietose, nepriskiriamos ganymo druskingose vietovėse laikotarpiui;

— neprivalomas auginimo pabaigos etapas, kuriuo gyvuliai ne daugiau kaip vieną dieną iš keturių ganomi druskingose ganyklose. Šis etapas trunka ne ilgiau kaip šešias savaites.

Ėriukai neprivalomu auginimo pabaigos etapu daugiausia šeriami pašaru ir koncentratais. Auginimo pabaigoje ganymo druskingose ganyklose laikotarpis, įskaitant tas dienas, kai druskingos žemapelkės užlietos pavasarinių potvynių, turi būti lygus bent pusei gyvulio gyvenimo.

Visas kasdienis pašaras ir mažiausiai 65 proc. sausosios medžiagos gaunami iš tos geografinės vietovės žemumų, kurioje yra nesenų ir neaukštų jūrinių nuosėdų ir kurias užlieja jūra.

Pašarą sudaro šviežia žolė, ganyklos žolės arba šienas ar šienainis, kurių sausosios medžiagos kiekis didesnis kaip 50 proc., šaknys, gumbai ir daržovės.

Koncentratai sudaryti iš grūdų, kviečių sėlenų, sojų išspaudų, rapsų, saulėgrąžų ir linų sėmenų, daržovių minkštimų, melasų, džiovintų liucernų, mineralų ir vitaminų papildų.

3.5. Specialūs gamybos veiksmai, atliktini nustatytoje geografinėje vietovėje:

Gyvulių atsivedimas, auginimas ir skerdimas.

3.6. Specialios pjaustymo, trynimo, pakavimo ir kt. taisyklės:

—

3.7. Specialios ženklinimo etiketėmis taisyklės:

Po to, kai po pirmojo šaldymo mėsai suteikiama kilmės vietos nuoroda, mėsos, priskirtos kilmės vietos nuorodai „Prés-salés de la baie de Somme“, skerdena abiejose pusėse identifikuojama ir paženklinama ilgalaikiu ženklu „Prés-salés BS“.

Iki pasieks galutinį platintoją, skerdena ir jos gabalai žymimi etiketėmis, kuriose nurodoma bent jau tokia informacija:

— saugomos kilmės vietos nuorodos pavadinimas,

— Europos Sąjungos SKVN logotipas ir nuoroda „saugoma kilmės vietos nuoroda“,

— augintojo pavadinimas,

— ūkio numeris,

— nacionalinis ėriuko identifikacinis numeris,

— skerdimo data.

4. Glaustas geografinės vietovės apibūdinimas:

Geografinė vietovė, kurioje ėriukai atsivedami, auginami ir skerdžiami, apsupta druskingų Somme ir Authie įlankų žemapelkių, ją sudaro Pas-de-Calais ir Somme departamentų kantonai ir komunos.

— Pas-de-Calais departamentas: — visi Campagne-lès-Hesdin, Hesdin ir Berk kantonai. — Fruges kantonas, išskyrus Ambricourt, Coupelle-Vieille, Crépy, Hézecques, Lugy, Matringhem, Mencas, Radinghem, Senlis, Verchin, Vincly komunas. Montreuil kantonas, išskyrus Calotterie, Cucq, Merlimont, Saint-Josse, Touquet-Paris-Plage komunas. — Azincourt, Fontaine-l'Étalon, Gennes-Ivergny, Grigny, Humbert, Le Quesnoy-en-Artois, Saint-Georges, Tollent, Tramecourt, Vacqueriette-Erquières, Wamin komunos.

— Somme departamentas: — visi Abbeville-Nord, Abbeville-Sud, Crécy-en-Ponthieu, Friville-Escarbotin, Nouvion, Rue, Saint-Valéry-sur-Somme kantonai. — Ailly-le-Haut-Clocher kantonas, išskyrus Long ir Mouflers komunas. Ault kantonas, išskyrus Mers-les-Bains ir Oust-Marest komunas. Moyenneville kantonas, išskyrus Grebault-Mesnil, Saint-Maxent ir Tours-en-Vimeu komunas. — Beaumetz, Domart-en-Ponthieu, Érondelle, Franqueville, Fransu, Ribeaucourt, Surcamps, Vauchelles-lès-Domart komunos.

5. Ryšys su geografine vietove:

5.1. Geografinės vietovės ypatumai:

Gyvuliai, iš kurių mėsos gaunami gaminiai su kilmės vietos nuoroda „Prés-salés de la baie de Somme“, auginami vietovėje, kurioje egzistuoja jūros ir žemės pusiausvyra – druskingos žemapelkės, vietinių vadinamos „mollières“, ir gretimų savivaldybių teritorijoje, kurios kartu sudaro Pikardijos jūrinę lygumą. Druskingos žemapelkės, kurias sudaro „tangue“ vadinamas jūrinis dumblas, bent 50 dienų per metus būna užlietos jūros, dėl to jose auga avių mėgstama halofitinė augmenija (puccinellia maritima, halimione portulacoïdes, triglochin maritima ir kt.). Jūrinės žemapelkės nusausinamos daugybe natūralių ir padrikų kanalų, dėl kurių avims sudėtinga judėti. Patvinus druskingoms žemapelkėms ir žiemą avys taip pat laikomos Pikardijos jūrinėje lygumoje, kurią sudaro polderiai ir smėlio kopos.

Dėl viešo druskingų žemapelkių pobūdžio ir nuolatinių potvynių, dėl kurių jų negalima aptverti ilgalaike tvora, vasarą dėl toli esančių avidžių ir dėl pavojaus, kad gyvuliai gali įstrigti molinguose kanaluose, visa banda laikoma kartu, o ją gano piemenys. Dėl to, kad ant purios, kanalų išvagotos žemės sudėtinga judėti, gyvulių augintojai ne tik išrenka avis, prisitaikiusias prie tokio judėjimo ir turinčias puikių motiniškų savybių, bet ir druskingose žemapelkėse gano tinkamo amžiaus ėriukus, sugebančius įveikti aplinkos kliūtis.

Kai druskingos žemapelkės patvinsta, augintojai pasirūpino ir susitarė, kaip naudoti visoje įlankoje esančias ganyklas kaip gyvulių prieglobstį ir maisto šaltinį.

Be to, dėl natūralių vienos bandos ėriukų augimo skirtumų, dėl kurių greičiau ir lėčiau besivystantys ėriukai auga kartu, gyvulių augintojai turi reikiamų žinių, kaip paruošti lėčiau besivystančius ūkio ėriukus skerdimui.

Dėl šio ypatingo auginimo būdo nusistovėjus vietos gyvulių augintojų, mėsos didmenininkų ir skerdikų santykiams, nuolat naudojamos skerdyklos, kuriose išsaugotos tinkamos ėriukų skerdimo priemonės ir patirtis. Konkreti skerdimo patirtis leidžia užtikrinti trumpą jų laikymą geromis sąlygomis nuo atvežimo į skerdyklą iki paskerdimo, o ypač itin atsargų skerdimą, pjaustymą ir vidurių išėmimą, išsaugant paviršiaus riebalinį sluoksnį ir apsaugant skerdeną nuo užkrėtimo. Taip pat yra nustatytos mėsos atšaldymo ir brandinimo taisyklės. Tik atlikus šiuos veiksmus, gamintojai, atsižvelgdami į riebalų kokybę ir skerdenų išvaizdą, sprendžia, ar skerdenos atitinka kilmės vietos nuorodos „Prés-salés de la baie de Somme“ savybes.

Tai, kad „Prés-salés de la baie de Somme“ ėriena yra svarbi daugelio turistinių ir kulinarijos renginių dalis, įrodo vietinę avių auginimo reikšmę. Pavyzdžiui, į pirmąjį spalio mėn. savaitgalį vykstančią avių šventę atvyksta keletas tūkstančių lankytojų, kurie dalyvauja su avių auginimu susijusiuose renginiuose: ėrienos degustacijose, aviganių šunų parodose, avių bandų eitynėse ir kt.

5.2. Produkto ypatumai:

Terminu „pré-salé“ apibūdinamos avys, penėtos pakrančių ganyklose, kurias dažnai užlieja jūra. Ėriukai, priskirtini kilmės vietos nuorodai „Prés-salés de la baie de Somme“, yra palyginti subrendę (nuo 135 dienų iki 1 metų amžiaus). Daugelis jų vartoti teikiami liepos–lapkričio mėn. Ėriukai atsivedami nurodytos geografinės vietovės ūkiuose ir yra sukryžmintų gyvulių, prisitaikiusių prie aplinkos, palikuonys. Avys turi gerų motiniškų savybių ir duoda daug pieno. Skerdenos struktūra išsiskiria „tiesialinijiniais ir įgaubtais profiliais“ ir „vidutiniškai arba labai išsivysčiusiais raumenimis“. Mėsa „šiek tiek arba visiškai padengta“ riebaliniu sluoksniu, o „išoriniai ir vidiniai riebalai standūs, jų spalva – nuo baltos iki kreminės“. Mėsa išsiskiria rausva spalva, skaidulų ilgiu ir trupučiu riebalų (raumens viduje). Pagaminta ji būna itin sultinga ir tokia išlieka ją kramtant, taip pat burnoje ilgai juntamas intensyvus skonis.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

Pirmiau nurodytų „Prés-salés de la baie de Somme“ mėsos savybių ir jos geografinės vietovės ryšys daugiausia susijęs su konkrečios druskingų žemapelkių augalijos, būtent jūrinių pievų žolių, vartojimu ir avių fiziniu aktyvumu ieškant augalijos dažnai atšiaurioje aplinkoje (esant pavojui įstrigti giliuose molinguose kanaluose, nesant apsaugos nuo jūros purslų, saulės ir vasaros kaitros).

Šį ryšį sutvirtina ir išsaugo vietinė avių auginimo praktika ir konkrečių skerdimo sąlygų kontrolė. Be vietinių žinių, panaudotų siekiant, kad būtų suteikta kilmės vietos nuoroda „Prés-salés de la baie de Somme“, svarbūs veiksniai taip pat yra prie šių sudėtingų ganymosi sąlygų prisitaikiusių gyvulių, kurių raumenys auga lėtai ir kurie turi gerų motiniškų savybių, atranka ir panaudojimas.

Be to, pasibaigus žiemai ėriukai nuvedami į druskingas žemapelkes ir ten nepertraukiamai būna visą parą, kol jie paskerdžiami arba paruošiami skersti, išskyrus laikotarpius, kai dėl potvynių jie nugenami. Taigi atsirado tradicija druskingose žemapelkėse vasarą turėti piemenis, kurie nepaisydami pavojų nuolat keičia gyvulių buvimo vietą, kad būtų išlaikyta natūrali vietovės išteklių pusiausvyra. Dėl ilgo su šia praktika susijusio ganymosi laikotarpio (mažiausiai 75 dienos), poilsio zonų naudojimo per potvynius, ėriukų ir druskingų žemapelkių augmenijos augimo laikotarpių suderinimo ir augintojų gebėjimo atskirti, kuriuos ėriukus reikia paruošti skersti, kad jie atitiktų „Prés-salés de la baie de Somme“ savybes, ėriukai yra sunkūs, bet ne itin stambūs, jų raumenys ryškios rausvos spalvos, o riebalai – standūs ir balti.

Toks avių auginimo būdas paskatino šios geografinės vietovės skerdyklose įgyti patirties, kaip išlaikyti žaliavų kokybę, t. y. nepažeisti riebalų sluoksnio ir nenaudoti purškiklių, kurios padeda vietos mėsininkams ir augintojams vykdant atitikties patikras. Tai, kad gyvuliai vežami mažiau nei valandą, sumažina gabenant patiriamą stresą. Dėl to išsaugomos auginant kaupiamos juslinės savybės. Ši savybė – gero „Prés-salés de la baie de Somme“ mėsos vardo pagrindas, tai įrodo ir gerokai didesnė jos kaina, palyginti su įprasta ėriena (kaina 50–100 proc. didesnė, priklausomai nuo metų laiko).

Nuoroda į paskelbtą specifikaciją:

(Reglamento (EB) Nr. 510/2006 5 straipsnio 7 dalis)

http://agriculture.gouv.fr/IMG/pdf/CDC_Pres-sales_de_la_baie_de_Somme-2_cle4e6ec2.pdf

(1) OL L 93, 2006 3 31, p. 12.